Sarm es-Sejk-i nemzetközi repülőtér

A Sarm es-Sejk-i nemzetközi repülőtér (IATA: SSH, ICAO: HESH) (arabul: مطار شرم الشيخ الدولي) az egyiptomi Sarm es-Sejk nemzetközi repülőtere. Az ország harmadik legnagyobb forgalmú repülőtere a kairói nemzetközi repülőtér és a hurghadai nemzetközi repülőtér után; szerepel Afrika tíz legforgalmasabb repülőtere között. Az Air Cairo, az AMC Airlines és az EgyptAir Express bázisa. Története A repülőtér 1968. május 14-én nyílt meg az izraeli légierő bázisaként, az akkor Izraelhez tartozó Sínai-félsziget déli részén, Ofira (ma Sarm es-Sejk) városa mellett. Miután 1979-ben aláírták az Egyiptom és Izrael közti békeszerződést, és Izrael kivonult a félszigetről, a repülőteret újranyitották a civil légiközlekedés számára. A legnagyobb méretű repülőgép, amely rendszeresen használta a repülőteret, a Transaero Airlines Moszkvából érkező Boeing 747–400 gépe volt. A Transaero 2015 októberében beszüntette működését. Az ideérkező egyetlen menetrend szerinti Boeing 777–200ER gépet a British Airways üzemeltette a London–Gatwick repülőtérről; ezt a járatot ideiglenesen felfüggesztették a Metrojet 9268-as járata katasztrófáját okozó biztonsági problémák miatt. Terminálok 2008-ban az egyiptomi repülőtereket üzemeltető Egyptian Airports Holding Company (EAHC) bejelentette, hogy harmadik terminált épít a repülőtéren, hogy képes legyen kiszolgálni az egyre növekvő utasszámot (2008 első nyolc hónapjában az utasok száma 28%-kal növekedett). 2009 júliusában a spanyol Pointec tervezőirodával kötöttek szerződést a terminál megépítésre. A terminál a tervek szerint megduplázza a repülőtér befogadóképességét 7,5 millióról 15 millióra. A projekt az előzetes tervek alapján 350 millió dollárba kerül majd. Úgy tervezték, hogy 2010 elejére elkészülnek a tervek, majd pályázattal döntenek a kivitelezőről, és a terminál 2015-re teljesen felépül, az építkezés azonban a mai napig (2016 szeptembere) nem kezdődött meg. 1-es terminál Az 1-es terminál később épült, mint a 2-es. 2007. május 23-án avatták fel, évi 5 millió utast képes kiszolgálni. A kétszintes, összesen 43 000 m² területű terminálon 40 checkin pult található, és arra tervezték, hogy nagy számban tudjon fogadni nemzetközi menetrend szerinti és charterjáratokat. Két belföldi és hat nemzetközi beszállítókapuja van, mindegyiken buszos beszállítás zajlik. A terminálépület három részből áll: két kör alakú csarnokból, melyet egy „csónak” néven ismert épületrész köt össze. Ez utóbbiban található a tranzit az útlevélellenőrzéssel, a vámmentes üzlettel, éttermekkel és a VIP várókkal. A „csónak” egybefüggő tömegével ellentétben a csarnokok légies, lebegő sátorponyvára emlékeztető tetővel rendelkező épületek, melyeket a helyi beduin kultúra ihletett. 2-es terminál A mai 2-es terminál a repülőtér eredeti első terminálépülete. 2004-ben teljes modernizáláson esett át, utaskapacitása évente 2,5 millió. Az 1-es terminál átadása óta számos légitársaság inkább az új terminált kezdte használni. 2016 decemberében az Egyptian Airports Company bejelentette, hogy tervezi a 2-es terminál bővítését és kapacitásának bővítését 4,5 millió utasra, így a repülőtér összesen 9,5 millió utast lesz képes fogadni évente. A tervek szerint új futópálya is épül. Légitársaságok és úti célok A szünetelő járatok akkor indulnak újra, ha a korlátozásokat feloldották. Forgalom Az utasforgalom az elmúlt években az alábbi módon változott: Balesetek 2004. január 3-án a Flash Airlines 604-es járata, amely Kairón keresztül tartott Párizsba, a Vörös-tengerbe zuhant nem sokkal azután, hogy felszállt Sarm es-Sejkben. A fedélzeten tartózkodó 148 ember mind életét vesztette. A katasztrófa okaként feltételezték a pilóta hibáját és a műszerek meghibásodását is, de a nyomozás nem derítette ki a pontos okot. 2015. augusztus 23-án a Thomson Airways 476-os járata, amely a London–Stansted repülőtérről érkezett 189 emberrel a fedélzetén és épp megközelítette Sarm es-Sejket, ki kellett, hogy térjen egy felé tartó rakéta elől. A rakéta körülbelül 300 méterrel haladt el a repülőgép mellett; a gép ezek után épségben földet ért. A nyomozás kiderítette, hogy a rakéta az egyiptomi hadsereg hadgyakorlata során tévedt el. 2015. október 31-én a Metrojet 9268-as járata, amely Sarm es-Sejkből tartott Szentpétervár felé, lezuhant a Sínai-félszigeten Nekhel és Huszna között. A fedélzeten tartózkodó 224 ember, nagyrészt orosz turisták, mind életüket vesztették. Az Iszlám Állam nevű dzsihádista szervezet, amely a közeli Szíriában háborúban állt az orosz erőkkel, azonnal magára vállalta a terrorcselekmény elkövetését, melyet bomba okozott. Az orosz nyomozók november közepén megerősítették, hogy a katasztrófát bombarobbanás okozta. Ezt követően több ország felfüggesztette Sarm es-Sejk-i járatait. A repülőteret biztonsági szempontból veszélyesnek tartják, a reptéri személyzetet több esetben látták, amint fegyvereket, drogokat és ellenőrzésen át nem ment utasokat enged át. További hivatkozások Egyiptom repülőtereinek listája Jegyzetek Fordítás Ez a szócikk részben vagy egészben a Sharm El Sheikh International Airport című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk Hivatalos oldal A repülőtér aktuális időjárása a NOAA/NWS-től Baleset- és repülőesemény-történet az Aviation Safety Network adatbázisában